**Jegyzőkönyv**

**Készült:** Zalaszentgrót Város Önkormányzata Képviselő-testületének 2016. október 27-én

 1600 órai kezdettel tartott rendes, nyilvános üléséről

**Helye:** Városháza, Deák Ferenc terem

 Zalaszentgrót, Dózsa Gy. u. 1.

**Jelen vannak:**

Baracskai József polgármester

Balogh Gábor alpolgármester

Beke László alpolgármester

Dr. Tihanyi Ottó képviselő

Kovács László képviselő

Gelencsér István képviselő

Takács Tibor képviselő

Veress János képviselő

Dr. Simon Beáta jegyző

Dr. Gondos István jogi szakreferens

Halászné Dukai Ágota műszaki osztályvezető

**Igazoltan távol marad:** Vári Mária képviselő

**Jegyzőkönyvvezető:** Saska Zsuzsanna

**Baracskai József:** Nagy tisztelettel köszöntöm a megjelenteket. Megállapítom, hogy a képviselő-testület 9 tagjából 8 tag jelen van, így a testület határozatképes. Vári Mária képviselő jelezte távolmaradását.

Kérem, aki egyetért a napirendi pontok tárgyalásával, szavazzon.

A képviselő-testület 8 igen szavazattal elfogadta a napirendi javaslatot.

**Napirendi pontok:**

1. Lejárt határidejű határozatok végrehajtása

Előadó: Baracskai József polgármester

1. A közterületek használatáról szóló 8/2014. (III. 28.) önkormányzati rendelet módosítása

Előadó. Baracskai József polgármester

Tárgyalja: Gazdasági és Városfejlesztési Bizottság

 Pénzügyi és Ügyrendi Bizottság

1. A vásárokról és piacokról szóló 13/1995. (VIII. 04.)számú rendelet módosítása

Előadó. Baracskai József polgármester

Tárgyalja: Gazdasági és Városfejlesztési Bizottság

 Pénzügyi és Ügyrendi Bizottság

1. Zalaszentgrót Város Önkormányzata Helyi Építési Szabályzatának tervezett módosítása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Szentgróti Víz- és Fürdő Kft. beszámolója a 2016. évi működésről

Előadó: Baracskai József polgármester

Tárgyalja: Pénzügyi és Ügyrendi Bizottság

 Gazdasági és Városfejlesztési Bizottság

1. Megállapodás megkötése Tekenye Község Önkormányzatával temetői szolgáltatás nyújtására

Előadó. Baracskai József polgármester

Tárgyalja: Gazdasági és Városfejlesztési Bizottság

1. Zalaszentgrót Város Önkormányzat törzskönyvi adatainak módosítása

Előadó. Baracskai József polgármester

Tárgyalja: Pénzügyi és Ügyrendi Bizottság

1. Döntés Családsegítő és Gyermekvédelmi Központ fenntartásáról

Előadó. Baracskai József polgármester

Tárgyalja: Pénzügyi és Ügyrendi Bizottság

1. Elővásárlási jogról való döntések

Előadó. Baracskai József polgármester

Tárgyalja: Gazdasági és Városfejlesztési Bizottság

**Zárt ülés:**

1. Első lakáshoz jutók támogatására beérkezett pályázat elbírálása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Egyebek
2. Kérdések, interpellációk

**1. sz. napirendi pont**

**Lejárt határidejű határozatok végrehajtása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A lejárt határidejű határozatok végrehajtása határidőben megtörtént, két határozat módosítása szükséges.

**Veress János**: A második lejárt határidejű határozattal kapcsolatban kérdezném, hogy a Csáfordi utca 2. szám alatt található ingatlan árverésre kerülne-e.

**Baracskai József**: A szóban forgó ingatlan már árverésre került.

**Veress János**: Tehát a vevő személye már adott és az önkormányzat értékesíti az ingatlant?

**Baracskai József**: Nem, ugyanis az előterjesztés rögzíti, hogy a pályázatra nem érkezett pályázati anyag a megadott határidőn belül, így a pályázati eljárás eredménytelenül zárult.

**Veress János**: Még egyszer meghirdetésre kerül?

**Baracskai József**: Erről a későbbiekben dönt a képviselő-testület.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a 27/2016. (III. 31.) számú képviselő-testületi határozat módosításával, szavazzon.

A képviselő-testület 8 igen szavazattal az alábbi határozatot hozta:

**94/2016. (X. 27.) számú képviselő-testületi határozat:**

Zalaszentgrót Város Önkormányzatának Képviselő-testülete a 27/2016. (III. 31.) számú képviselő-testületi határozatot módosítja azzal, hogy Bellér Katalin 8790 Zalaszentgrót, Dózsa Gy. u. 24/A. szám alatti lakos kizárólagos tulajdonát képező, Zalaszentgrót 14652 hrsz.-ú ingatlanból a Zala Megyei Kormányhivatal Zalaszentgróti Járási Hivatala 2016. augusztus 08-án kelt, 800033/5/2016. ügyiratszámú, 2016. augusztus 29. napján jogerőre emelkedett határozatával, a  GEO-KISS Kft. (Zalaszentgrót, Szabadság u. 51.) által elkészített, 69/2016. munkaszámú, 158/2016. számon záradékolt földmérési munkarészeket tartalmazó változás vázrajz alapján engedélyezett telekalakítás szerinti 135 m2  nagyságú területet ajándékozás címén köszönettel elfogadja.

Határidő: 2016. december 31.

Felelős: Baracskai József polgármester

Kérem, aki egyetért a 148/2015. (X. 29.) számú képviselő-testületi határozat módosításával, szavazzon.

A képviselő-testület 8 igen szavazattal az alábbi határozatot hozta:

**95/2016. (X. 27.) számú képviselő-testületi határozat:**

Zalaszentgrót Város Önkormányzatának Képviselő-testülete a 148/2015. (X. 29.) számú határozatát módosítja azzal, hogy a kizárólagos tulajdonában lévő Zalaszentgrót 5459/4 hrsz.-ú ingatlannak a GEO-KISS Kft. (Zalaszentgrót, Szabadság u. 51.) által 173/2015 munkaszámon elkészített változási vázrajz szerinti, 309 m2 nagyságú részét értékesíti Beledi Imre 8795 Zalaszentgrót, Petőszegi u. 21. szám alatti, valamint Jakab Józsefné 1311 Budapest, Kossuth Lajos u. 118. szám alatti lakos részére.

Határidő: 2016. december 31.

Felelős: Baracskai József polgármester

**2. sz. napirendi pont**

**A közterületek használatáról szóló 8/2014. (III. 28.) önkormányzati rendelet módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Pénzügyi és Ügyrendi Bizottság, valamint a Gazdasági és Városfejlesztési Bizottság megtárgyalta, elfogadásra javasolta a képviselő-testület részére. 2016. október 1. napjától a Magyar Nemzeti Filmalap Közhasznú Nonprofit Zrt. Filmforgatási Helyszínek Irodája látja el országos illetékességgel a filmforgatási célú közterület-használati eljárásokkal kapcsolatos feladatokat, ez alapján kerül módosításra az önkormányzat közterületek használatáról szóló rendelete.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a közterületek használatáról szóló 8/2014. (III. 28.) sz. önkormányzati rendelet módosításáról szóló rendelet elfogadásával, szavazzon.

*A képviselő-testület 8 igen szavazattal megalkotta a 18/2016. (X. 28.) sz. önkormányzati rendeletét a közterületek használatáról szóló 8/2014. (III. 28.) önkormányzati rendelet módosításáról*

**3. sz. napirendi pont**

**A vásárokról és piacokról szóló 13/1995. (VIII. 04.)számú rendelet módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Már több éve elkezdtük optimalizálni és tervszerűen kialakítani az árusító helyek kiadását. Esetenként olcsóbban mint régen, mégis sokkal több bevételt produkáltunk belőle. Elkezdődött az úgynevezett bolhapiac működése, bízunk benne, hogy az eladói és a vevői oldal is megtalálja a számítását.

**Gelencsér István:** Kisszentgróton is elkezdtük évekkel ezelőtt a piacot szervezni, de sajnos nem vittük sikerre. A piac engedélyezése rendben van?

**Baracskai József**: Igen, rendben van.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért a vásárokról és piacokról szóló 13/19995. (VIII. 04.) számú rendelet módosításával, szavazzon.

*A képviselő-testület 8 igen szavazattal megalkotta a 19/2016. (X. 28.) sz. önkormányzati rendeletét a vásárokról és piacokról szóló többszörösen módosított 13/1995. (VIII. 04.) számú rendelet módosításáról*

**4. sz. napirendi pont**

**Zalaszentgrót Város Önkormányzata Helyi Építési Szabályzatának tervezett módosítása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A tervezett módosítást számos szakigazgatási szervhez el kellett küldeni véleményezésre. Az előterjesztés tartalmazza ezeket a szerveket. Az előterjesztést a Gazdasági és Városfejlesztési Bizottság megtárgyalta, elfogadásra javasolja a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért Zalaszentgrót Város Önkormányzata Helyi Építési Szabályzatának tervezett módosításával, szavazzon.

A Képviselő-testület 8 igen szavazattal az alábbi határozatot hozta:

**96/2016. (X. 27.) számú képviselő-testületi határozat:**

Zalaszentgrót Város Önkormányzatának Képviselő-testülete a Zala Megyei Kormányhivatal ZAB/030/1053-1/2016. számú törvényességi felhívásában foglaltak elfogadásával a Helyi Építési Szabályzatának módosítását a településfejlesztési koncepcióról, az integrált településfejlesztései stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm. rendelet szerint megindította, a véleményezési eljárás során megkeresett államigazgatási szervektől beérkezett véleményeket megtárgyalta, és azokat elfogadja.

A Képviselő-testület felkéri a polgármestert, hogy a rendelkezésre álló anyagot küldje meg végső szakmai véleményezésre az állami főépítészi hatáskörében eljáró megyei kormányhivatalnak, továbbá a záróvélemény alapján a Helyi Építési Szabályzat módosítását terjessze a Képviselő-testület elé.

**Határidő:** 2016. december 31.

**Felelős:** Baracskai József polgármester

**5. sz. napirendi pont**

**Szentgróti Víz- és Fürdő Kft. beszámolója a 2016. évi működésről**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A Szentgróti Víz- és Fürdő Kft. alvállalkozóként dolgozott a vállalkozó mellett, akinek a tavalyi évben a fürdő üzemeltetésre kiadásra került. Az 1. sz. mellékletben szerepel a közbeszerzési eljárás belső felelősségi rendje. Tervünk, hogy közbeszerzési eljáráson belül kerüljön kiadásra üzemeltetés céljára a fürdő. E napirendi pontban szerepel az éves tapasztalatokról és a látogatottságról szóló beszámoló. A Szentgróti Víz- és Fürdő Kft. Felügyelő Bizottsága, a Pénzügyi és Ügyrendi Bizottság, továbbá a Gazdasági és Városfejlesztési Bizottság megtárgyalta, elfogadásra javasolta a képviselő-testület részére.

**Takács Tibor**: Megkaptuk a fürdő vezetőjének a beszámolóját, melyet egyértelműen elfogadásra javasolt a bizottság, ahogyan ezt a javaslatot tette a Felügyelő Bizottság is. Az idei évi bérleti konstrukció alkalmazásával lényegében nem mondható, hogy érdemben jobban vagy rosszabbul jártunk, körülbelül ugyanannyiba került a fürdő üzemeltetése az önkormányzatnak, mint a korábbi években. Lehet arról az oldalról nézni, hogy az önkormányzat támogatta a fürdő biztosítását a helyi lakosok számára, illetve arról az oldalról is, hogy a költségeket arányosítva hasonló mértékű ráfordításba került a városnak a fürdő működtetése, mint a korábbi években. A jövő év egy kicsit könnyebbnek ígérkezik, mivel a korábban felvett svájci frank alapú hitel teljes mértékben törlesztésre kerül, ez a teher nem nyomja a továbbiakban a vállunkat. Mindezek mellett fenn kell tartani a fürdőt, amely biztosan pénzbe fog kerülni a városnak, bár remélhetőleg kevesebb terhet fog jelenteni, ha nem a város üzemelteti. Az előterjesztés tartalmazza azt a javaslatot, miszerint meg kell próbálni kiadni hosszabb távra is a fürdőt, amely kizárólag közbeszerzési eljárással, megfelelő biztosítékokkal történhet, nehogy bármilyen tartozást hagyjanak maguk után. A legjobb az lenne, ha találnánk olyan befektetőt, aki megvásárolná a fürdőt és nagyobb volumenű fejlesztést valósítana meg.

**Veress János**: Egyetértek Takács Tibor képviselővel, hogy minden évben tetemes összegbe kerül a fürdő üzemeltetése, és előjön a kérdés az üzemeltetéssel kapcsolatban, hogy a város üzemeltesse vagy adjuk ki bérbe. Az előzőekben nem szavaztam meg a határozati javaslatot a fürdő bérbeadása tárgyában amiatt, hogy a szerződésben a pénzügyi biztosítékra vonatkozó rendelkezéseket nem tudtam értelmezni. Ha kiadunk bérbe egy tulajdonunkban lévő ingatlant, akkor miért van szó üzemeltetési díjról? Eközben többet fizettünk ki a bérlőnek, azért hogy működtesse a fürdőt, ezt nem tudtam értelmezni. Horváth Zoltán úr beszámolója szerint a Coca-Cola HBC Magyarország Kft. plusz vízkiviteli engedélye közel 5,5 millió forint költségmegtakarítást jelentett a bérlő számára, mely összeg az önkormányzatnál is maradhatott volna. A bérlő marketing tevékenysége értékelést kapott, viszont a látogatók számából nem ez tükröződött, holott az időjárás nagyon kedvező volt. A határozat javaslat 1. pontjával egyetértek, de a 2. pontját nem tudom támogatni, miszerint hasonló feltételekkel 10 évre adjuk bérbe a bérlőnek.

**Baracskai József**: A határozati javaslat 2. pontja nem arról szól, hogy 10 évre adjuk bérbe hasonló feltételekkel, hanem 10 éves üzemetetéssel közbeszerzési eljárást indítsunk. Elég nagy baj lenne, ha ismernénk a közbeszerzés eredményét, ugyanis a közbeszerzési eljárás pont arról szól, hogy az önkormányzat dönthet a legkedvezőbb ajánlat elfogadásáról. De ha nem indítunk közbeszerzési eljárást, akkor nem tudjuk, hogy milyen kedvező vagy kedvezőtlen feltételeket biztosítanak. Nézzük meg, jelentkeznek-e a fürdő üzemeltetésére a vállalkozók, és milyen kondíciókkal lehet egyáltalán kiadni a fürdőt. Az idei év egy próbaüzem volt a fürdő üzemeltetésére. A bérlő üzemelteti a mi vagyonunkat, amely az önkormányzatnak a tavalyi évben összességében 18 millió forintba, a hitelt leszámítva 8 millió forintba került. A bérlő is ennyiért vállata az üzemeltetést. Egy iskola működtetése sem rentábilis, nyilván azt szeretnénk, hogy a fürdő az legyen. Az üzemeltetésre kiírandó közbeszerzési eljárás célja annak vizsgálata lenne, hogyan tudnánk megoldani gazdaságosan a fürdő üzemeltetését. Ellenkező esetben a Szentgróti Víz- és Fürdő Kft., az önkormányzat vagy annak egy engedéllyel rendelkező intézménye üzemeltetheti a fürdőt. El kell dönteni, hogy az önkormányzat jobban, rentábilisan tudja-e üzemeltetni a fürdőt. Véleményem szerint egy vállalkozó hatékonyabb üzemeltető, mint az önkormányzat, hiszen egy vállalkozói szemlélettel rendelkezik. Javaslatom, hogy indítsuk el a közbeszerzést, ha beérkeznek az ajánlatok, el tudjuk dönteni, hogy az kedvező-e számunkra vagy sem.

**Takács Tibor**: Az ügyvezető úr elmondta, hogy a látogatók elmaradásának több okát is látja. Egyrészt a hátsó ülő medencét nem tudták időben megnyitni a faszerkezet javításának elmaradása miatt, másrészt az üzemeltető emelte a jegyárakat. Két választásunk van, az első alternatíva szerint az önkormányzat üzemeltesse a fürdőt, a Coca-Cola HBC Magyarország Kft. hőátadása miatt nálunk maradna az említett 5,5 millió forint. A második alternatíva szerint kiadjuk a fürdőt 10 éves üzemeltetésre. Egyetértek azzal, hogy a vállalkozói szemléletet kell a fürdő esetében alkalmazni. A képviselő-testület dönt a fürdő kiadásáról, a közbeszerzésben nagy mozgásterünk van. Azt egyáltalán nem javaslom, hogy ismét próbaévet írjunk ki, melynek során az önkormányzat tulajdonában álló cég alvállalkozóként részt vesz az üzemeltetésben.

**Veress János**: A Szentgróti Víz- és Fürdő Kft. ügyvezetőjének a bérezését is meg kell oldani. Ha egy vállalkozóval kötünk szerződést, ő elsősorban a profitot fogja nézni. A szerződésben az szerepel, hogy a karbantartási költségek a vállalkozót terhelik, a felújítási költségek az önkormányzatot. Gépészetileg a fürdőre 2-3 éven belül nagy összeget kell fordítani. Javaslatom, hogy keressünk egy tőkeerős vállalkozót, addig pedig működtesse a fürdőt az önkormányzat.

**Baracskai József:** Az ügyvezető bérezésére az idei évben megoldást találtunk, a munkabérén felül az önkormányzattól kap tiszteletdíjat. A közbeszerzési eljárás megindítását javaslom. Ha a Szentgróti Víz- és Fürdő Kft. üzemelteti a fürdőt, annak is megvannak a nehézségei. Ha elkezdődik a felújítás, az önkormányzat besegít a munkálatokban. Összességében sokkal nagyobb ráfordítást jelent az a munka, mint ami a számokban jelentkezik, hogy tavaly mennyit adtunk hozzá. Amennyiben a Fürdő Kft. megfelelően tudja működtetni a fürdőt, akkor semmi akadálya nincs annak, hogy ő végezze tovább ezt a tevékenységet. Úgy látjuk azonban, hogy nem tudja megfelelően működtetni, a tervezett fejlesztések pedig több tízmillió forintot tesznek ki. Így nem lehet kihagyni azt a lehetőséget, hogy közbeszerzési eljárás révén megvizsgáljuk, hogy egy vállalkozó mennyiért és milyen színvonalú szolgáltatást tud nyújtani meghatározott bérleti vagy üzemeltetési díj fejében. Felmerülnek még más problémák is, mint például a büfé bérbeadása. Pár éve még versenyeztek a büfék bérletéért, ma már alig találunk bérlőt negyedannyi áron. A vállalkozó a zalaszentgróti fürdőre irányuló marketing tevékenységét összevonta az üzemeltetésében lévő többi fürdővel, jelenleg a zalaegerszegi fürdőben a zalaszentgróti lakosok 35%-kal olcsóbban vásárolhatnak belépőt. Kezdjünk el szakmai szinten érdeklődni, hogy milyen jövője lehet a fürdőnek, amely viszont pénzbe kerül, valóban egy tőkeerős befektetőre lenne szükségünk. A közbeszerzési eljárás feltételrendszerét mi alakítjuk ki, amely a biztonságot jelenti az önkormányzat számára. Megvan a lehetőségünk arra, hogy kevesebbért jobb színvonalon működtessük a fürdőt.

**Veress János**: A Cattani Kft. év végéig vállalta, hogy foglalkoztatja a Szentgróti Víz- és Fürdő Kft. alkalmazottjait, de a szezon lejártával a pénztárost már nem kívánja alkalmazni, és munkabért sem fizetett számára. Hogyan lesz kifizetve a pénztáros bére?

**Baracskai József:** Nekem teljesen mások az információim. A bérlő alvállalkozóként foglalkoztatja a Szentgróti Víz- és Fürdő Kft.-t. A Fürdő Kft. alkalmazottja a pénztáros, akinek a munkájára nyilvánvalóan nincs szükség, ha a fürdő zárva tart. Felajánlottak számára állást a zalaegerszegi fürdőben, de ő nem fogadta el. A Szentgróti Víz- és Fürdő Kft.-nek van egy ügyvezetője, aki munkajogi ügyekben eljár és tud dönteni ebben az ügyben.

**Beke László**: Remélem, hogy a közbeszerzési eljárást december 31-ig le tudjuk folytatni, de fontos lenne, hogy legyen egy b) tervünk. Mi van, ha nem lesz eredményes a közbeszerzési eljárás?

**Baracskai József**: Erre valóban fel kell készülni, hiszen az is előfordulhat, hogy nem jelentkezik senki.

**Gelencsér István**: Az elmúlt év olyan tapasztalatokra világított rá bennünket, milyen módon lehet üzemeltetni a fürdőt. Elmondhatjuk, hogy nem vesztettünk azon, hogy bérbe adtuk a fürdőt. Nagy előrelépés nem történt, de nagyon sok munkaerő szabadult fel, amit az elmúlt évben a városnak kellett biztosítani. A Fürdő Kft. bebizonyította, hogyan lehet a fürdőt 10%-on működtetni, tehát 10 %-ra lehet a költségeket leszorítani. Lehet így működtetni, ha a Coca-Cola HBC Magyarország Kft. teljesítménye ezen a szinten marad, ha pedig nő, akkor még előrébb lépni. Ezekhez a rendszerekhez szakemberre van szükség, hogy a hőmennyiség szabályozását megoldja. Félő, hogy nem lesz új jelentkező az üzemeltetésre, ebben az esetben az önkormányzat fogja üzemeltetni a fürdőt. Amennyiben kedvezőtlen ajánlatot kapunk, érvénytelenné nyilváníthatjuk a pályázatot, de legalább megpróbáltuk. Meg kell hagyni azt a kiskaput, hogy tudjuk értékesíteni a fürdőt és egy megfelelő vállalkozóval tudjunk szerződni abban az esetben is, ha már 10 évre kiadtuk üzemeltetésre a fürdőt. Annak nincs értelme, hogy egy éves szerződést kössünk, egy hosszabb távot javaslok, egy évre szólóan senki nem fog fejleszteni, beruházni. Megszavazhatjuk a határozati javaslat 2. pontját is, és ha nem találunk megfelelő üzemeltetőt, akkor még vissza tudunk lépni.

**Baracskai József**: Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért a Szentgróti Víz- és Fürdő Kft. 2016. évi működésére vonatkozó beszámoló elfogadásáról szóló határozati javaslat 1. pontjával, szavazzon.

A képviselő-testület 8 igen szavazattal az alábbi határozatot hozta:

**97/2016. (X. 27.) számú képviselő-testületi határozat:**

Zalaszentgrót Város Önkormányzatának Képviselő-testülete, mint a Szentgróti Víz és Fürdő Kft. egyszemélyes tulajdonosa és a gazdasági társaság legfőbb szerve a Szentgróti Víz- és Fürdő Kft. ügyvezetőjének a fürdő működésével kapcsolatos beszámolóját elfogadja.

Zalaszentgrót Város Önkormányzatának Képviselő-testülete felkéri a polgármestert, hogy a döntésről a Szentgróti Víz és Fürdő Kft. ügyvezetőjét értesítse.

**Határidő:** 2016. október 27

**Felelős:** Baracskai József

Kérem, aki egyetért a határozati javaslat 2. pontjával, szavazzon.

A képviselő-testület 7 igen, 1 nem szavazattal az alábbi határozatot hozta:

**98/2016. (X. 27.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a kizárólagos tulajdonában lévő Zalaszentgrót 010311/32 helyrajzi számon nyilvántartott Szent Gróth Termálfürdő és Szabadidőközpont 10 éves üzemeltetésére közbeszerzési eljárást indít.

A közbeszerzési eljárás lefolytatásával ALD Projekt Kft.-t (7551 Lábod, Kossuth u. 87.) bízza meg, bruttó 480.000 Ft megbízási díj ellenében. A Képviselő-testület a fedezetet a 2016. évi költségvetés dologi kiadásainak terhére biztosítja.

Zalaszentgrót Város Önkormányzatának Képviselő-testülete felhatalmazza Baracskai József polgármestert a szerződés aláírására.

**Határidő:** 2016. november 10.

**Felelős:** Baracskai József polgármester

Kérem, aki egyetért a határozati javaslat 3. pontjával, szavazzon.

A képviselő-testület 7 igen, 1 nem szavazattal az alábbi határozatot hozta:

**99/2016. (X. 27.) számú képviselő-testületi határozat:**

# Zalaszentgrót Város Önkormányzatának Képviselő-testülete úgy dönt, hogy Szent Gróth Termálfürdő és Szabadidőközpont üzemeltetésére kiírandó közbeszerzési eljárásának lefolytatásához, a közbeszerzésekről szóló 2015. évi CXLIII. törvény 27.§-nak megfelelő felelősségi rendjét az 1. számú melléklet szerinti tartalommal fogadja el.

# Zalaszentgrót Város Önkormányzatának Képviselő-testülete felkéri Baracskai József polgármestert és Dr. Simon Beáta jegyzőt, hogy gondoskodjanak a szükséges intézkedések megtételéről.

**Határidő:** 2016. december 31.

**Felelős:** Baracskai József polgármester

 Dr. Simon Beáta jegyző

**6. sz. napirendi pont**

**Megállapodás megkötése Tekenye Község Önkormányzatával temetői szolgáltatás nyújtására**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A Gazdasági és Városfejlesztési Bizottság megtárgyalta az előterjesztést, elfogadásra javasolta a képviselő-testület számára.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért Tekenye Község Önkormányzatával való megállapodás kötésével a temetői szolgáltatás nyújtása tárgyában, szavazzon.

A képviselő-testület 8 igen szavazattal az alábbi határozatot hozta:

**100/2016. (X. 27.) számú képviselő-testületi határozat:**

Zalaszentgrót Város Önkormányzatának Képviselő-testülete hozzájárul a temetői szolgáltatás nyújtása tárgyában a halotthűtő berendezés használatáról szóló megállapodás Tekenye Község Önkormányzatával való megkötéséhez.

A Képviselő-testület felhatalmazza a polgármestert a megállapodás aláírására.

Határidő: 2016. november 15.

Felelős: Baracskai József polgármester

**7. sz. napirendi pont**

**Zalaszentgrót Város Önkormányzat törzskönyvi adatainak módosítása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Láthatjuk, hogy a 4939 számú, M.n.s. egyéb szárazföldi személyszállítás című TEÁOR ’08 kód bekerül az önkormányzat törzskönyvi adataiba.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért Zalaszentgrót Város Önkormányzat törzskönyvi adatainak módosításával, szavazzon.

A képviselő-testület 8 igen szavazattal az alábbi határozatot hozta:

**101/2016. (X. 27.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Magyar Államkincstárnál vezetett, 734390 törzskönyvi azonosító számom nyilvántartott ZALASZENTGRÓT VÁROS ÖNKORMÁNYZATA elnevezésű törzskönyvi alany esetén a törzskönyvi nyilvántartásában szereplő TEÁOR ’08 besorolás szerinti ténylegesen végzett tevékenységi körét az alábbi TEÁOR ’08 számmal egészíti ki:

4939 – M.n.s. egyéb szárazföldi személyszállítás.

A Képviselő-testület felhatalmazza a polgármestert, hogy nyújtson be kérelmet a Magyar Államkincstár Zala Megyei Igazgatóságához a törzskönyvi nyilvántartáson történő átvezetés céljából.

A Képviselő-testület felkéri a jegyzőt, hogy a változások törzskönyvi nyilvántartásban történő átvezetése érdekében tegye meg a szükséges intézkedéseket.

*Határidő:* 2016. november 4.

*Felelős:* Baracskai József polgármester

 Dr. Simon Beáta jegyző

**8. sz. napirendi pont**

**Döntés Családsegítő és Gyermekvédelmi Központ fenntartásáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** A törvénymódosítás alapján 2017. január 1-jétől a család- és gyermekjóléti központ kizárólag járásszékhely települési önkormányzat fenntartásában működhet, így a jelzett határideig a jelenleg társulási fenntartásban működő család- és gyermekjóléti központoknak át kell alakulni oly módon, hogy a család- és gyermekjóléti központok fenntartása a kötelezett járásszékhely települési önkormányzatok fenntartásába kerüljön. Jogilag elég bonyolult, de az a legfontosabb, hogy a család- és gyermekjóléti központ továbbra is jól működjön, megfelelő szakmai szinten és ennek a jogi hátterét biztosítsuk, megfelelve a törvényi kötelezettségeinknek és az Intézményfenntartó Társulással való kapcsolattartásnak. A Pénzügyi és Ügyrendi Bizottság megtárgyalta az előterjesztést, elfogadásra javasolta a képviselő-testület számára.

**Beke László**: A napirendi pontban foglaltak lehetőséget teremtenek Zalaszentgrót városának arra, hogy a járási székhely szerepét erősítse. Nagyon sok alternatívával nem rendelkeztünk arra vonatkozóan, hogy hova szervezzük ki a család- és gyermekjóléti központot, így került a GESZ kebelébe. A család- és gyermekjóléti központ működtetéséért járó költségvetési támogatással meg tud erősödni a GESZ. Ez meghatározó szempont, hiszen a jövőben a GESZ feladatai szűkülni fognak, hiszen az oktatási intézmények működtetése kikerül a feladatköréből. Támogatom a határozati javaslat elfogadását.

**Takács Tibor**: Köszönet a támogatásért, hogy a GESZ-hez kerül a feladat. Valóban az legegyszerűbb megoldás, hogy leválasztásra kerül a központ a jelenlegi intézményről. Ez 3,5 fő státusszal növeli a GESZ létszámát, habár a közoktatási feladatok átadása a Zalaegerszegi Tankerület részére több főt fog elvinni. Először mi is nagyon örültünk és abban a hitben éltünk, hogy ez plusz bevételt jelent, de sajnos az előzetes számítások azt mutatják, míg a három feladatellátásnál rugalmasabban lehetett kezelni az adott előirányzatokat, össze lehetett kötni bizonyos feladatokat, egyszerűbben kijött a családsegítő és gyermekjóléti szolgálat az állami támogatásokból, addig jelenleg csak a szolgálatra az állami támogatás mínusz 2-2,5 millió forintot mutat a mai nap állása szerint.

**Beke László**: A hozzájárulás mértéke alku tárgya lesz a környező településekkel.

**Baracskai József**: Nem kapunk hozzájárulást.

**Gelencsér István**: Járási feladatokat látunk el, ezzel megerősödik a város. Viszont vannak feladatok, melyek elkerülnek a törvényi rendelkezések értelmében.

**Baracskai József**: Hosszú évek után jó lenne, ha kiszámítható jogi környezet teremtődne a közigazgatásban és hosszú távra tudjunk tervezni, mert jelenleg az egyetlen biztos pont a folyamatos változás, így elég nehéz dolgozni, de bízom benne, hogy megteremtődnek a szervezettség feltételei.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért a Családsegítő és Gyermekvédelmi Központ fenntartásáról szóló döntéssel, szavazzon.

A képviselő-testület 8 igen szavazattal az alábbi határozatot hozta:

**102/2016. (X. 27.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgrót és környező települések Intézményfenntartó Társulással megkötött feladat-ellátási szerződés alapján a Társulás által fenntartott Zalaszentgróti Szociális, Család- és Gyermekjóléti Központ részéről a járásszékhely települések önkormányzatai számára kötelezően biztosított család- és gyermekjóléti központ feladatait 2017. január 1-jei hatállyal kiszervezi a Zalaszentgróti Gazdasági Ellátó Szervezethez, annak szakmailag önálló szervezeti egységeként, oly módon, hogy a család- és gyermekjóléti szolgálathoz kapcsolódó feladatokra feladat-ellátási szerződést köt a Zalaszentgrót és környező települések Intézményfenntartó Társulásával.

A Képviselő-testület felkéri a polgármestert, hogy a szükséges intézkedéseket tegye meg.

Felelős: Baracskai József polgármester

Határidő: 2016. december 31.

**9. sz. napirendi pont**

**Elővásárlási jogról való döntések**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Gazdasági és Városfejlesztési Bizottság az előterjesztést megtárgyalta, mindhárom esetben azt javasolta, hogy az önkormányzat mondjon le elővásárlási jogáról.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a határozati javaslat 1. sz. pontjával, szavazzon.

A képviselő-testület 8 igen szavazattal az alábbi határozatot hozta:

**103/2016. (X. 27.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgrót 020034/15 hrsz.-ú külterületi ingatlan adásvétele kapcsán nem kíván élni elővásárlási jogával.

A Képviselő-testület felkéri a jegyzőt az érdekeltek döntésről való értesítésére.

**Határidő:** 2016. november 30.

**Felelős:** Dr. Simon Beáta jegyző

Kérem, aki egyetért a határozati javaslat 2. sz. pontjával, szavazzon.

A képviselő-testület 8 igen szavazattal az alábbi határozatot hozta:

**104/2016. (X. 27.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgrót 761/2 hrsz.-ú belterületi ingatlan 4/80-ad részének adásvétele kapcsán nem kíván élni elővásárlási jogával.

A Képviselő-testület felkéri a jegyzőt az érdekeltek döntésről való értesítésére.

**Határidő:** 2016. november 30.

**Felelős:** Dr. Simon Beáta jegyző

Kérem, aki egyetért a határozati javaslat 3. sz. pontjával, szavazzon.

A képviselő-testület 8 igen szavazattal az alábbi határozatot hozta:

**105/2016. (X. 27.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgrót 010201/46 hrsz.-ú külterületi ingatlan adásvétele kapcsán nem kíván élni elővásárlási jogával.

A Képviselő-testület felkéri a jegyzőt az érdekeltek döntésről való értesítésére.

**Határidő:** 2016. november 30.

**Felelős:** Dr. Simon Beáta jegyző

**Egyebek:**

**Baracskai József**: Az októberre tervezett szabadságomból két napot kivettem, a többit a későbbiek során kívánom igénybe venni.

Kérdések, interpellációk nem érkezett, további hozzászólás hiányában Baracskai József polgármester 1655 órakor zárt ülés tartására tér át a Magyarország helyi önkormányzatairól szóló 2011. évi CLXXXIX. törvény 46. § (2) bekezdés c) pontja értelmében.

Kmf:

Baracskai József Dr. Simon Beáta

 polgármester jegyző